Η αυτό-αξιολόγηση μαθητών δημοτικού κατά την διαδικασία εκμάθησης προγραμματιστικών εννοιών με χρήση ειδικά σχεδιασμένων σύγχρονων εκπαιδευτικών εργαλείων μάθησης
Authors: Φλώρου Χρυσούλα 
Published: December 2024

Η παρούσα έρευνα επικεντρώνεται στην αυτό-αξιολόγηση των μαθητών κατά τη διαδικασία εκμάθησης προγραμματιστικών εννοιών, λαμβάνοντας υπόψη τόσο τα πλεονεκτήματα όσο και τις προκλήσεις της, με στόχο να συμβάλλει στην ανάπτυξη κατευθυντήριων αρχών και πρακτικών για τη βελτίωση της διδασκαλίας του προγραμματισμού στην Πρωτοβάθμια εκπαίδευση. Πρόκειται για μια θεματική περιοχή που δεν έχει διερευνηθεί στον Ελλαδικό χώρο και η πρωτοτυπία της έρευνας έγκειται στην εφαρμογή μιας ολοκληρωμένης προσέγγισης που συνδυάζει την ανάλυση, συσχέτιση και διασταύρωση στοιχείων από δύο πηγές, τη βιβλιογραφική ανασκόπηση και τις πιλοτικές εφαρμογές. Η βιβλιογραφική επισκόπηση ανέδειξε ότι υπάρχουν ελάχιστα περιβάλλοντα μάθησης, προσαρμοσμένα στις ανάγκες των μαθητών, για τη διδασκαλία του προγραμματισμού στην Πρωτοβάθμια εκπαίδευση. Επίσης, προκύπτει ότι δεν υπάρχουν εργαλεία τα οποία ενσωματώνουν κριτήρια για την αξιολόγηση της επίδοσης των μαθητών, παρέχοντας άμεση ανατροφοδότηση, η οποία συμβάλει στην αναγνώριση των ικανοτήτων και των αξιών τους. Η ενσωμάτωση, λοιπόν, της διδασκαλίας του προγραμματισμού στο πρόγραμμα σπουδών της πρωτοβάθμιας εκπαίδευσης θεωρείται σχετικά νέα και αναδυόμενη περιοχή για αυτό και άλλωστε δεν υπάρχει ερευνητική δραστηριότητα σχετικά με την αυτό-αξιολόγηση σε αυτόν τον τομέα. Προς αυτή την κατεύθυνση, η παρούσα διατριβή φιλοδοξεί να συμβάλλει σε ένα ανοικτό και διεθνές ερευνητικό πεδίο και να παράσχει πολύτιμες εισηγήσεις για τον τρόπο με τον οποίον η αυτό-αξιολόγηση μπορεί να επηρεάσει τη μάθηση, ανοίγοντας νέους δρόμους για την ανάπτυξη της εκπαιδευτικής θεωρίας και πρακτικής, με σκοπό τη βελτίωση της διδασκαλίας του προγραμματισμού στα ελληνικά σχολεία. Τα ερευνητικά ερωτήματα που επιδιώκει να προσεγγίσει η παρούσα μελέτη έχουν ως στόχο να αναζητήσουν στοιχεία τα οποία θα παρέχουν σημαντικά ευρήματα αναφορικά με (α) την εμπειρία των μαθητών κατά την ενασχόληση τους με το αντικείμενο του προγραμματισμού, (β) τις επιπτώσεις του συστήματος αυτό-αξιολόγησης στην ανάπτυξη των προγραμματιστικών τους δεξιοτήτων, (γ) τις δεξιότητες που αναπτύσσουν αλλά και τα εμπόδια που αντιμετωπίζουν οι μαθητές κατά τη διαδικασία της αυτό-αξιολόγησης τους, (δ) τις προκλήσεις που αντιμετωπίζουν οι εκπαιδευτικοί σχετικά με τη χρήση σύγχρονων εκπαιδευτικών εργαλείων στη μαθησιακή διαδικασία και (ε) τη στάση των εκπαιδευτικών καθώς και το ρόλο που διαδραματίζουν στη διαδικασία της αυτό-αξιολόγησης των μαθητών τους. Συνολικά, η διατριβή προσδοκούμε ότι θα αποτελέσει ένα σημαντικό εργαλείο, τόσο για τους μαθητές και τους εκπαιδευτικούς όσο και για τους ερευνητές, που θα συμβάλει στη συνεχή βελτίωση της εκπαιδευτικής διαδικασίας και της εμπειρίας των μαθητών στον τομέα του προγραμματισμού. Τέλος, τα ευρήματα της παρούσας έρευνας εγείρουν προτάσεις για τους φορείς της εκπαίδευσης, όπως το υπουργείο Παιδείας και το Ινστιτούτο Εκπαιδευτικής Πολιτικής, οι οποίες μπορούν να αποτελέσουν βάση για περαιτέρω εξερεύνηση και συζήτηση στον εκπαιδευτικό χώρο, με στόχο τη βελτίωση του προγράμματος σπουδών στο Δημοτικό Σχολείο.